ཆུ་ནི་མི་དང་སྐྱེ་དངོས་གང་གི་ངོས་ནས་བཤད་ཀྱང་མེད་ཐབས་མེད་པའི་འཚོ་རྟེན་ཞིག་ཡིན་ལ།དེ་བཞིན་དུ་ཆུའི་འབྱུང་ཁུངས་ཏེ་འཁྱག་རོམ་དེ་བས་ཀྱང་མེད་ཐབས་མེད་པ་ཞིག་ཡིན།འཁྱག་རོམ་གྱི་སྐུ་དྲིན་ལས་འཛམ་གླིང་གི་ཆུའི་ཐོན་ཁུངས་གཙོ་བོ་བོད་གྱུར་ཡོད་ཟེར་ནའང་མི་ཆོག་པ་མེད་དེ།དེའི་རྒྱུ་མཚན་དགུན་དུས་མདོ་དབུས་མཐོ་སྒང་ལ་ཁ་བ་བུ་ཡུག་ཆེ་ཞིང་ཁ་བའི་འབབ་ཚད་ཀྱང་མཐོ་བས་ཡིན་པ་དང་།དབྱར་དུས་སྲིད་པའི་གངས་རྒན་དག་དང་།གཏན་ཆགས་འཁྱག་རོམ་དེ་མ་ཡིན་པའི་གངས་རྒྱུད་དག་ཞུ་སྟེ་བཞུར་རྒྱུན་གྱིས་བོད་མ་ཡིན་པའི་རྒྱལ་ཁབ་མང་པོ་ཞིག་ལའང་རོགས་རམ་ཆེན་པོ་བྱས་དང་བྱེད་བཞིན་པ་རེད།གཞན་བོད་ཀྱི་ས་ཁྲར་བམ་བལྟ་བྱས་མྱོང་མཁན་ཞིག་ཡིན་ཚེ།བོད་ཀྱི་ཁ་འབབ་བཞི་གཙོས་རྨ་འབྲི་རྫ་གསུམ་གྱི་བཞུར་རྒྱུན་དང་།གཞན་ཚྭ་མེད་མཚོ་སྐྱ་རེངས་དང་མཚོ་སྔོ་རེངས།མཚོ་སྔོན་པོ་དང་གནམ་མཚོ་ཕྱུག་མོ་སོགས་མཚོ་དང་མཚེའུ་གཙང་བོ་སོགས་མཐོང་ཚེ་ཆུའི་ཐོན་ཁུངས་ཀྱི་ལྟེ་གནས་ཤིག་ཡིན་པ་ངེས་ཤེས་ཐུབ་པ་དང་།དེ་དག་གི་བཞུར་རྒྱུན་དང་འབྲེལ་བའི་བོད་མ་ཡིན་པའི་མི་རིགས་ཁག་ཅིག་ཀྱང་བོད་ནས་བཞུར་བའི་ཆུས་གསོས་བསྡད་ཡོད་པའང་ཤེས་ངེས།